གོང་གསལ་སློབ་གཉེར་ཁང་གི་ཚན་རིག་པ་ཚོས་བྱ་རྒོད་ཀྱི་ཕོ་བ་དང་ཟས་རུལ་འཇུ་བའི་ནུས་པ་ཁྱད་པར་ཅན་དེ་དང་ཁོང་ཚོའི་ལུས་པོའི་ནང་ཡོད་པའི་ཕྲ་འབུའི་བར་འབྲེལ་བ་ཡོད་མེད་དཔྱད་པ་བྱེད་སྐབས།བྱ་རྒོད་ཀྱི་མགོ་དང་གདོང་པའི་པགས་སྟེང་དུ་ཕྲ་འབུའི་རིགས་མི་འདྲ་བ་ལྔ་བརྒྱ་ལྷག་དང་ཁ་གྲངས་ས་ཡ་མང་པོ་རྙེད་པ་མ་ཟད་ཕྲ་འབུ་དེ་དག་རྒྱུན་དུ་བ་ཕྱུགས་དང་རྟ།ཕག་པ་སོགས་ནུ་གསོའི་སེམས་ཅན་འདྲ་མིན་ནང་གནས་སྡོད་བྱེད་མཁན་ཡིན་པ་རྙེད་ཡོད།དེ་ནི་སེམས་ཅན་དེ་དག་གི་ཤི་རོ་ལས་བྱུང་བ་དང་བྱ་རྒོད་མ་ཡིན་པའི་སྲོག་ཆགས་གཞན་ཡིན་ཚེ་ཕྲ་འབུ་དེ་ཚོས་གནད་གཞི་སྣ་ཚོགས་སྐྲུན་སྲིད་པ་ཞིག་རེད།འོན་ཀྱང་ཁོང་ཚོས་བྱ་རྒོད་ཀྱི་ཕོ་བའི་ནང་དཔྱད་པ་བྱེད་སྐབས་དེར་ཕྲ་འབུ་རིགས་བདུན་ཅུ་ལྷག་ལས་མེད་པ་དང་དེ་དག་ལས་གཙོ་བོ་གཉིས་ཁོ་ན་ཡོད་པ་རྙེད་ཡོད།དེ་ནི་ང་ཚོ་མི་ལྟ་བུ་ནུ་གསོས་སེམས་ཅན་གཞན་གྱི་ཕོ་བའི་གནས་སྟངས་དང་རྩ་བ་ནས་ཐ་དད་ཆགས་ཡོད།བྱ་རྒོད་ཀྱི་ཕོ་བའི་ནང་རྙེད་པའི་ཕྲ་འབུའི་རིགས་གཉིས་ནི་ཀེ་ལོ་སེ་ཊི་རི་ཌི་ཡ་དང་ཕུ་སོ་བྷེག་ཊི་རི་ཡ་གཉིས་ཡིན།ཕྲ་འབུ་འདི་གཉིས་ཀ་དུག་ངན་དྲག་པོ་སྐྲུན་མཁན་ཡིན་ནའང་བྱ་རྒོད་ལ་གནོད་པ་མི་བྱེད་པ་མ་ཟད་ཕྱི་ནས་སླེབས་པའི་ཕྲ་འབུ་གཞན་གསོད་པ་དང་ཟས་འཇུ་བའི་ཕན་གྲོགས་བྱེད་ཀྱི་ཡོད།དུག་གི་བྱ་རྒོད་ལ་མི་གནོད་པ་དང་འཇུ་བྱེད་མ་ལག་ལ་ཕན་ཐོགས་བྱེད་ཚུལ་སྐོར་ཉམས་ཞིབ་མུ་མཐུད་བྱེད་བཞིན་ཡོད།